Til: Stortingets utenriks- og forsvarskomite

Fra: Fellesforbundet

*Oslo, 10. mai 2016*

**Høringsnotat – Prop. 79 LS (2015-2016)**

Etter Fellesforbundets syn er tilgangen på nødvendig kompetanse for å gjennomføre vedlikehold, reparasjoner og oppgraderinger av forsvarsmateriell en viktig forutsetning for å kunne opprettholde Forsvarets operative evne. Samtidig blir vedlikeholdsavtaler i økende grad integrert i kontraktene ved kjøp av nye våpensystemer. I en slik situasjon er det viktig å sikre at Forsvaret kan opprettholde nødvendige vedlikeholdskompetanse nasjonalt, enten som en integrert del av Forsvaret, eller i form av samarbeidsavtaler med nasjonalt forankrede private virksomheter.

For å kunne sikre en høykompetent vedlikeholdsvirksomhet basert i Norge er det viktig å utvikle og rekruttere fagarbeidere med nødvendig kompetanse. For unges utdanningsvalg er framtidsutsikter og langsiktige utviklingsmuligheter i faget viktig. Forsvaret har i så måte en stor oppgave og rolle. Kortsiktige endringer må ikke skape usikkerhet om yrkesvalg, faglig utvikling og ansettelse, og dermed hemme muligheten for å rekruttere tilstrekkelig med kompetente fagarbeidere med kunnskap som Forsvaret til syvende og sist er avhengig av.

Regjeringen fikk i 2011 tilslutning fra et samlet Storting til å omdanne Luftforsvarets hovedverksted Kjeller (LHK) til statsforetak. Målet med omdanningen var å «*bidra til å sikre en høykompetent vedlikeholdsvirksomhet basert i Norge med alle forutsetninger for å kunne påta seg oppdrag tilknyttet sentralt luftforsvarsmateriell, også etter at F-16 og Sea King er faset ut, trolig rundt 2020.»* *(Prop. 3 S (2011–2012)).* Med utgangspunkt i denne ambisjonen støttet Fellesforbundet etableringen av Aerospace Industrial Maintenance Norway SF (AIM SF).

En klar ambisjon bak etableringen av AIM SF har vært å sikre en kontrakt for motorvedlikehold for F-35 i Europa. Kunngjøringen fra det amerikanske forsvarsdepartementet i 2014 om at Norge ved AIM Norway SF har mulighet til å etablere en kapasitet til å vedlikeholde F135-motorer til de nye kampflyene F-35 er viktig, og viser at AIM SF har internasjonal konkurransekraft og kompetanse.

Dette ble også bekreftet av statssekretær i Forsvarsdepartementet Øystein Bø når de første planene for motorvedlikeholdet av F-35 ble framlagt i 2014: *«Her ser vi også et tydelig resultat av det omfattende og langvarige arbeidet som er lagt inn fra departementets side for å fremme norsk industri. Det er fortsatt en lang prosess frem mot etablering, men jeg vil uansett gratulere AIM Norway med den seieren dette faktisk innebærer.»* (FD, 11.12.14)

Som kjent vil behovet for vedlikehold av kampfly først bli omfattende etter 2020. I en overgangsfase har det derfor vært viktig for AIM SF å sikre kapasitet og kompetanse. I hht. Prop. 79 LS (2015-2016) er en slik overgang bl.a sikret ved at : *«I april 2014 inngikk FLO og AIM Norway SF en betydelig avtale om vedlikeholdsproduksjon av 300-timers periodisk inspeksjon (phase) ut levetiden for F-16-flåten.»*

Etter Fellesforbundets syn er det avgjørende for framtiden til AIM SF, og for en videreutvikling av den flytekniske kompetansen i Norge, at vi blir et partnerland når det gjelder motorvedlikeholdet for F-35 i Europa. Fellesforbundet støttet omdanningen av LHK til et statsforetak i 2011 fordi dette ga virksomheten større muligheter for å konkurrere om oppdrag knyttet til F-35. Vi savner en tilsvarende begrunnelse for å omdanne AIM fra et statsforetak til et aksjeselskap i den fremlagte proposisjonen nå. Forslaget framstår mer som en ansvarsfraskrivelse av tidligere forpliktelser enn som en industriell bedriftsstrategi.

Fellesforbundets utgangspunkt er at det må legges tilrette for at AIM Norway blir best mulig istandsatt for fremtidig utvikling, herunder å kunne vinne frem i konkurranse om Europeisk motordepot og vedlikehold av F-35 flyene. I dette ligger bl.a. investering i en «testbenk» på Rygge som en forutsetning.

Som statsforetak vil AIM Norway være avhengig av at Stortingsflertallet viser vilje til å stille nødvendig kapital tilgjengelig for denne investeringen. Etter vårt syn vil en statlig investering i utviklingen av AIM Norway være vel anvendte penger. Dersom viljen eller evnen til en slik satsing ikke er tilstrekkelig tilstede hos FD/staten som eier, kan en omdanning av selskapet til et AS hvor en får inn en industriell og strategisk partner være en akseptabel løsning. Etter Fellesforbundets syn er det imidlertid noen viktige forutsetninger som da må ligge til grunn:

1. For det første må alle eksisterende avtaler med Forsvaret og andre kunder bli overført til det nye aksjeselskapet. Regjeringen foreslår at omdanningen gjennomføres ved lov, der driften videreføres i sin helhet, uten endringer i forholdet til medkontrahenter eller at andre rettigheter og forpliktelser berøres. Vi forutsetter at kontraktspartene da ikke kan bruke overdragelsen som grunnlag til å heve eller reforhandle kontrakter.
2. Fellesforbundet forutsetter at omdanning ved lov, jf. pkt. 1 over, også gjelder for de ansattes eksisterende rettigheter og pensjonsordninger i AIM Norway SF, inkludert avtalen om lukket ytelsesbasert pensjonsordning i Statens pensjonskasse for ansatte i selskapet før omdanningen fra Forsvaret til SF i 2011.
3. AIM Norway besitter en unik høyteknologisk kompetanse som det av sikkerhets- og beredskapsgrunner er avgjørende viktig at Forsvaret har tilgang til i Norge. Regjeringens forslag til fullmakt om nedsalg til 1/3-dels eierskap vil sikre at hovedkontoret blir i Norge, men er ikke til hinder for at selve verkstedet og vedlikeholdsoppgavene kan plasseres utenfor Norge. Etter vårt syn er det nettopp denne kompetansen Forsvaret trenger tilgjengelig i Norge. Dette kan sikres gjennom en statlig eierandel på 50 pst., enten som selvstendig eierandel i FD/staten eller gjennom en konsolidering med andre selskaper med statlig eierandel.
4. Fellesforbundet mener at det er avgjørende at man ved et eventuelt nedsalg velger en kjøper som med en høy grad av troverdighet kan sikre god fremtidig drift. Vi viser til Prop. 3 S (2011-2012) og Innst. 60 S (2011-2012) og forventer at etablering av motorvedlikehold/-depot for F-35 er en del av planen for omdanning eller nedsalg. Fellesforbundet anmoder derfor komiteen om å sikre at åpningsbalansen alene, eller i kombinasjon med bidrag fra en ny eier, setter selskapet i stand til å finansiere nødvendig utstyr og infrastruktur for å bygge opp motorvedlikehold/-depot for F-35.

*jtp*